Enhedslistens gruppeformand, Per Clausen, kræver en forklaring på, hvorfor DSB midlertidigt har valgt at droppe enmandsbetjente tog i Nordjylland. Reaktionen kommer, efter at togselskabet onsdag har meldt ud, at der fra starten af næste uge genindføres togførerbemanding på strækningerne Aarhus-Aalborg og Aalborg-Frederikshavn. Det sker ifølge DSB, fordi der ikke skal sås tvivl om sikkerheden på de tog, der kører med enmandsbetjening. - Når DSB både siger, at der ikke var nogen risiko forbundet med at gå over til enmandsbetjente tog i Nordjylland, men nu alligevel dropper dette midlertidigt, står man meget desorienteret tilbage, siger Per Clausen i en kommentar til beslutningen. Han vil nu bede transportministeren om en fyldestgørende redegørelse for, hvilke konkrete fejl og mangler DSB fandt ved sin gennemgang af denne togstrækning i Nordjylland.

Referat:
Meget tyder på, at DSB ikke har haft tilstrækkeligt grundlag til at indføre enmandsbetjente tog. Sådan lyder det fra det nordjyske folketingsmedlem, Per Clausen.